2.  ลักษณะการประกอบธุรกิจ

    1.  ประวัติความเป็นมา

บริษัท กรุ๊ปลีส จำกัด (มหาชน) เริ่มจดทะเบียนจัดตั้งบริษัทเมื่อวันที่ 6 พฤษภาคม 2529
ด้วยทุนจดทะเบียน 1ล้านบาท โดยกลุ่มตระกูลเหลืองรังษี ดำเนินธุรกิจให้เช่าซื้อรถยนต์
ในเขตกรุงเทพฯ ปริมณฑล และต่างจังหวัดต่อมาในช่วงปลายปี 2532 ถึงช่วงต้นปี 2533
กลุ่มคุณขรรค์ชัย บุนปาน และกลุ่มคุณอนุศักดิ์ อินทรภูวศักดิ์ ได้เข้ามาซื้อกิจการจากผู้ถือหุ้นเดิม
และได้ชักนำคุณสามารถ จิระดำรง ซึ่งมีประสบการณ์จากธุรกิจเช่าซื้อมาเป็นเวลานาน
มาดำรงตำแหน่งกรรมการผู้จัดการ บริษัทได้จดทะเบียนเพิ่มทุนอย่างต่อเนื่องในช่วงเวลาที่ผ่านมา
จาก 1 ล้านบาท จนกระทั่ง ณ วันที่ 31 ธันวาคม 2551 บริษัทมีทุนจดทะเบียน 399 ล้านบาท

ในปี 2533 ธุรกิจให้เช่าซื้อรถจักรยานยนต์ขยายตัวอย่างรวดเร็ว
และมีแนวโน้มขยายตัวอย่างต่อเนื่อง บริษัทได้มีบุคลากรที่มีความพร้อมด้วยความรู้ความสามารถ
ประสบการณ์ และความชำนาญในด้านการให้เช่าซื้อรถจักรยานยนต์มากกว่า 10 ปี
จึงเริ่มขยายธุรกิจทางด้านให้เช่าซื้อรถจักรยานยนต์เต็มตัว และชะลอการให้เช่าซื้อรถยนต์
หลังจากนั้น บริษัทได้ขยายธุรกิจ สินเชื่อให้เช่าซื้อ ได้แก่ รถบรรทุก รถเครื่องจักรกล และ
แท่นพิมพ์ และยังได้ขยายธุรกิจสัญญาเช่าทางการเงิน สัญญาโอนสิทธิเรียกร้อง สินเชื่อขายผ่อนชำระ
และสินเชื่อเงินสดส่วนบุคคล ภายหลังตั้งแต่ปี 2547 เป็นต้นมา
บริษัทเน้นการให้ให้บริการสินเชื่อเช่าซื้อรถจักรยานยนต์อย่างเดียว

ในปี 2550 บริษัทมีการเปลี่ยนแปลงที่สำคัญในส่วนของผู้ถือหุ้นรายใหญ่ กล่าวคือช่วงปลายปี 2549
ถึงต้นปี 2550 กลุ่มผู้ถือหุ้นรายใหญ่เดิม ได้ทยอยขายหุ้นให้กับ กลุ่มบริษัท เอ.พี.เอฟ. เมเนจเม้นท์
จำกัด* ซึ่งทำให้ปัจจุบัน บริษัท เอ.พี.เอฟ. เมเนจเม้นท์ จำกัด เป็นผู้ถือหุ้นรายใหญ่
โดยถือหุ้นเป็นจำนวนทั้งสิ้น 45.10 ล้านหุ้น หรือคิดเป็นร้อยละ 83.52
ของทุนจดทะเบียนทั้งหมดซึ่งชำระแล้วเต็มจำนวน

ในปี 2551 แม้ว่าภาวะเศรษฐกิจจะมีความผันผวนเป็นอย่างมากทั้งจากปัจจัยภายใน
และภายนอกประเทศ แต่บริษัทยังคงรักษาการเติบโตได้อย่างต่อเนื่อง
และจัดเป็นหนึ่งในผู้ให้บริการสินเชื่อเช่าซื้อรถจักรยานยนต์รายใหญ่ในเขตกรุงเทพฯ และปริมณฑล

*บริษัทที่จัดเป็นกลุ่มเดียวกัน ได้แก่ Engine Inc

2.  ภาพรวมการประกอบธุรกิจของบริษัท

ในปี 2551 ธุรกิจหลักของบริษัทคือ ให้บริการสินเชื่อเช่าซื้อรถจักรยานยนต์ใหม่เท่านั้น
โดยรถจักรยานยนต์ที่บริษัทให้สินเชื่อเช่าซื้อ ส่วนใหญ่จะเป็นรถญี่ปุ่นเฉลี่ยราคาคันละประมาณ
45,000 บาท และเป็นรถจักรยานยนต์ที่มีสภาพคล่องในการซื้อขายสูง ได้แก่ ฮอนด้า ยามาฮ่า ซูซูกิ
และคาวาซากิ เป็นต้น
ในปัจจุบันรถจักรยานยนต์ที่บริษัทให้บริการสินเชื่อเช่าซื้อจะมีราคาสูงสุดไม่เกินคันละ 83,000 บาท

นอกจากการให้บริการสินเชื่อเช่าซื้อรถจักรยานยนต์แล้ว
บริษัทยังมีการให้บริการหลังการขายโดยการให้บริการรับต่อภาษีทะเบียนรถจักรยานยนต์
กรมธรรม์ประกันภัย และ พ.ร.บ. ซึ่งเป็นการอำนวยความสะดวกให้แก่ลูกค้า
อีกทั้งยังเป็นการเสริมรายได้ให้กับบริษัทอีกทางหนึ่ง
ตลอดจนเป็นการคุ้มครองและป้องกันความเสี่ยงที่อาจจะเกิดขึ้นกับทรัพย์สิน
ซึ่งเป็นหลักประกันในการให้สินเชื่อของบริษัทได้

3.  โครงสร้างรายได้ของบริษัท

  ------------------------------ --------- -------- --------- -------- --------- --------
  รายได้ของบริษัท                   ปี 2551             ปี 2550             ปี 2549    

                                 พันบาท     ร้อยละ    พันบาท     ร้อยละ    พันบาท     ร้อยละ

  รายได้ดอกผลเช่าซื้อและขายผ่อนชำระ   695,320   92.96    492,816   90.91    401,293   90.65

  รายได้อื่น*                       52,660    7.04     49,260    9.09     41,379    9.35

  รวม                            747,980   100.00   542,076   100.00   442,673   100.00
  ------------------------------ --------- -------- --------- -------- --------- --------

*รายได้อื่นประกอบด้วย เบี้ยปรับสัญญาเช่าซื้อและขายผ่อนชำระ ค่าบริการงานทะเบียน
ค่าบริการงานด้านประกันภัย ค่าติดตามและอื่นๆ

4.  เป้าหมายการดำเนินธุรกิจ

นโยบายในการดำเนินธุรกิจของบริษัทสำหรับการดำเนินงานในระยะเวลา 3 ปีตั้งแต่ปี 2552 -
2554 ในการขยายการให้บริการสินเชื่อเช่าซื้อรถจักรยานยนต์ในเขตกรุงเทพฯ ปริมณฑล
และต่างจังหวัด โดยมีเป้าหมายการขยายธุรกิจด้วยอัตราเจริญเติบโตเฉลี่ยประมาณร้อยละ 10 ต่อปี